‘Superdwelmkartel’ in Europa, Doebai oopgevlekTientalle inhegtenisnemings is gedoen in wat bekend staan as Operation Desert Light. (Foto: Europol) Die polisie het ŉ sogenaamde superkartel wat ŉ derde van Europa se kokaïenhandel beheer, oopgevlek en altesame 49 mense in verskeie lande is agter tralies. Volgens Europol sluit dit ses van die vermeende meesterbreine in die kartel se basis, Doebai, in. Die inhegtenisnemings is die jongste van ŉ hele reeks wat gedoen is nadat die polisie gesofistikeerde geënkripteerde telefone wat die misdaadsindikate gebruik, gekraak het. Die dwelms word meestal deur die hawens van Rotterdam en Antwerpen gesmokkel, hoewel sommige ook deur Suid-Afrika versprei word. Tydens die internasionale operasie, met die kodenaam “Desert Light”, is beslag gelê op meer as 30 ton van die wit poeier. Inhegtenisnemings is in België, Frankryk, Nederland en Spanje gedoen, het die Europese Unie (EU) se polisieagentskap Maandag gesê. Die klopjag in Doebai het ŉ “groot vis” uit Nederland opgelewer. Die persoon het bande met die vermeende Nederlandse misdaadbaas Ridouan Taghi wat in 2019 in die Verenigde Arabiese Emirate aangekeer is. “Die dwelmbase, wat Europol as hoëwaardeteikens beskou, het saamgespan om te vorm wat bekend staan as ŉ superkartel wat nagenoeg ŉ derde van die kokaïenhandel in Europa beheer het,” sê Europol. “Onder die verdagtes se bevel en beheer was die omvang van kokaïensmokkelary na Europa enorm.” Die Nederlandse verdagte het glo in Doebai ŉ alliansie met die leiers van Ierse en Italiaanse dwelmbendes gevorm. Hulle is ook in hegtenis geneem, het die Nederlandse uitsaaier NOS berig. ŉ Video van Europol wys hoe agente, onder meer van die VSA en Spanje, verdagtes arresteer en beslag lê op hope versteekte kontant en luukse voertuie. Grootkoppe Doebai het twee “hoëwaarde”‑verdagtes aangekeer wat bande het met Frankryk, twee met bande met Nederland en nog twee met Spaanse bande, het Europol gesê. Jan Op Gen Oorth, woordvoerder van Europol, sê die operasie was ŉ uitstekende voorbeeld van internasionale samewerking na die gevaarlikste georganiseerde misdaadgroepe. “Die Emirate was ŉ veilige hawe vir misdadigers … maar daardie tyd is verby,” het hy in Den Haag gesê. “Ons het uitstekende samewerking van die Doebaise polisie; misdadigers sal na ŉ ander wegkruipplek moet soek.” Die beslaglegging van 30 ton kokaïen in een operasie gaan ŉ “groot uitwerking” hê, sê hy. Sedert verlede jaar het Europese owerhede al beslag gelê op 240 ton dwelms oor die hele vasteland. Tien mense is in België aangekeer, ses in Frankryk en 13 in Spanje tydens die operasie wat van 8 tot 19 November geduur het. Nog 14 mense is verlede jaar in Nederland as deel van dieselfde operasie aangekeer, het Europol gesê. ???? Super cartel controlling one third of Europe’s cocaine trade is taken down ???? 49 arrests following parallel investigations in Spain, France, Belgium, the Netherlands and the UAE with the support of Europol More➡️https://t.co/wzkpoAKAx1https://t.co/5JBHRdXwDP — Europol (@Europol) November 28, 2022